text: ইস্টার সানডের দিনে শ্রীলঙ্কায় ভয়াবহ বোমা হামলার পর দেশটিতে বেড়েছে মুসলমানদের হয়রানি করার ঘটনা। এসব বিদ্বেষী ঘটনার বিষয়ের রিপোর্ট করতে মুসলমানদের জন্য একটি হটলাইন চালু করেছে শ্রীলঙ্কা সরকার। হামলার পর থেকে মুসলমানদের বিরুদ্ধে ঘৃণা ও সহিংসতার বিষয়ে প্রতিদিন শত শত রিপোর্ট পাওয়া যাচ্ছে বলে জানিয়েছেন দেশটির ইসলামবিষয়ক মন্ত্রণালয়ের মুখপাত্র। ব্রিটিশ সংবাদমাধ্যম দ্য টেলিগ্রাফকে ওই মুখপাত্র জানিয়েছেন, নারীদের হিজাব ও বোরকা নিয়েই বেশি করে ঘৃণা ও সহিংসতার ঘটনার রিপোর্ট পাচ্ছেন তারা।
  ২১ এপ্রিল খ্রিস্টান ধর্মাবলম্বীদের ইস্টার সানডে উদ্যাপনকালে শ্রীলঙ্কার রাজধানী কলম্বো ও তার আশপাশের তিনটি গির্জা এবং তিনটি হোটেলসহ আটটি স্থানে সিরিজ বোমা হামলায় ৪২ বিদেশি নাগরিকসহ অন্তত ২৫৮ জন নিহত হয়। হামলার দায় স্বীকার করে জঙ্গিগোষ্ঠী ইসলামিক স্টেট (আইএস)। তাওহিদ জামায়াত বা এনটিজে নামে পরিচিত শ্রীলঙ্কার স্থানীয় উগ্রবাদী গোষ্ঠীর শীর্ষ নেতা জাহরান হাশিম মোহাম্মদকে হামলার মূল হোতা হিসেবে সন্দেহ করছে সে দেশের সরকার।